Gesin saam in ongeluk: Ma, dogtertjie (4) sterf | Maroela Media
'n Ma en haar vierjarige dogter is Sondag in 'n ongeluk op die N17-snelweg in Brakpan aan die Oos-Rand dood.
Werner Vermaak, woordvoerder van ER24, het gesê die botsing het omstreeks 11:00 plaasgevind.
"Met paramedici se aankoms op die toneel, is daar bevind dat die motor, met vier insittendes, teen 'n brugpilaar gebots het. 'n Kind, vermoedelik vier jaar oud, en haar ma is met noodlottige beserings aangetref," het Vermaak gesê.
Volgens Vermaak het die pa en 'n 10-jarige kind ernstige besering opgedoen. "'n Noodhelikopter is ontbied om hulle na 'n hospitaal te neem, maar hulle is op die ou end met ambulanse vervoer."
Hy het gesê albei kinders is tydens die ongeluk uit die voertuig geslinger. Die ma se liggaam was in die wrak vasgekeer.
Waarnemende lt.kol. Kobeli Mokheseng, woordvoerder van die Ekurhuleni-metropolisie, het aan Maroela Media die ongeluk bevestig.
"Die ongeluk het in die oostelike rigting van die snelweg by die Heidelbergpad-brug plaasgevind. Die bestuurder van 'n ligbruin Toyota RunX het beheer oor die motor verloor, waarna dit gerol en teen die brugpilaar gebots het," het Mokheseng gesê.
Volgens Mokheseng is die man 37 jaar oud en die vrou 32.
Mokheseng het gesê die werklike oorsaak van die ongeluk word deur die metropolisie se ongelukrekonstruksie-eenheid ondersoek, maar voorlopige ondersoek dui daarop dat moegheid 'n rol in die ongeluk gespeel het.
Die Brakpan-polisie ondersoek 'n saak van strafbare manslag.
Boksburg EMPD ER24 Gauteng
Regstreeks: Gedenkdiens vir Brink-kinders
Dit is baie hartseer, hoe verwerk 'n mens ooit so iets.
Ai my hart gaan uit na die pappa en familie. Mag jul God se vertroosting ervaar deue die tyd. Baie sterkte.